“คลัง” เตรียมโอนเงินเยียวยา 5 พัน กลุ่มทบทวนสิทธิ์ อีก 7 แสนคน 15 พ.ค.นี้!
"กระทรวงการคลัง" เตรียมโอนเงินเยียวยา 5 พัน กลุ่มทบทวนสิทธิ์ กรณีเลขที่บัญชีมีปัญหา อีก 7 แสนคน 15 พ.ค.นี้! 
"กระทรวงการคลัง" เตรียมโอนเงินเยียวยา 5 พัน กลุ่มทบทวนสิทธิ์ กรณีเลขที่บัญชีมีปัญหา อีก 7 แสนคน 15 พ.ค.นี้!
13 พ.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง กล่าวว่า วันที่ 15 พ.ค.นี้ กระทรวงการคลังเตรียมโอนเงินให้แก่ผู้ที่ผ่านเกณฑ์การยื่นทบทวนสิทธิที่มีปัญหาเลขบัญชีธนาคารไม่ถูกต้อง จำนวน 700,000 คน ส่วนรายอื่นๆที่อยู่ระหว่างการตรวจสอบ จะเร่งโอนเงินให้ทันทีหลังจากตรวจสอบเรียบร้อย
โดยข้อมูลล่าสุด ณ วันที่ 12 พ.ค. พบว่า มีผู้ผ่านเกณฑ์โครงการ “เราไม่ทิ้งกัน” แล้วทั้งสิ้น 12.4 ล้านคน
ขณะที่ปัญหาส่วนใหญ่ที่พบจากการตั้งโต๊ะรับเรื่องร้องเรียนจากประชาชนที่ไม่ได้รับเงินเยียวยา 5,000 บาท ส่วนใหญ่มาจาก 2 ปัญหาสำคัญ คือ 1.การลงทะเบียนไม่สำเร็จ เนื่องจากข้อมูลไม่ตรงกับกระทรวงมหาดไทย เช่น ชื่อ-นามสกุล หรือเลขประจำตัวประชาชน
และ 2. บัญชีธนาคารมีปัญหา และอยู่ระหว่างแก้ไขข้อมูล โดยบางส่วนพบว่าบัญชีไม่มีการเคลื่อนไหว บางส่วนใช้เลขบัญชีของลูกหลานในการลงทะเบียน ซึ่งไม่เข้าหลักเกณฑ์ ทำให้กระทรวงการคลังไม่สามารถดำเนินการได้ เพราะไม่ต้องการโอนเงินผ่านบัญชีบุคคลที่ 3 โดยในเรื่องดังกล่าวแนะนำว่าให้เจ้าตัวไปดำเนินการผูกพร้อมเพย์กับเลขประจำตัวประชาชนก่อน
“กรณีเลขที่บัญชีไม่ถูกต้อง โอนเงินไม่ได้ ยืนยันว่าเงินเป็นของท่าน ไม่ต้องกังวล คลังจะพยายามโอนตามช่องทางที่แจ้งให้เร็วที่สุด ถ้าบัญชีไม่ตรงสามารถแก้ไขบัญชีให้ถูกต้องได้ โดยวิธีการแก้ปัญหาที่ดีที่สุด และคลังพยายามแนะนำมาตลอด คือ ไปสมัครพร้อมเพย์ผูกบัตรประชาชนของธนาคารอะไรก็ได้ที่เป็นลูกค้า จะทำให้กระบวนการจ่ายเงินถูกต้องรวดเร็ว โดยไม่ต้องเดินทางไปร้องเรียนที่ไหนเลย รอรับเงิน เงินเข้าบัญชีแน่นอนในรอบการโอนถัดไป เพราะเงินเป็นของท่านอยู่แล้ว ขอให้มีช่องทางการรับเงินที่ถูกต้อง คลังพร้อมส่งเงินให้ท่านเลย” นายลวรณ กล่าว
นอกจากนี้ โฆษกกระทรวงการคลลัง ยังกล่าวถึงกลุ่มที่ลงทะเบียนไม่สำเร็จ จำนวน 1.7 ล้านคนว่า เบื้องต้นกำลังประสานข้อมูลกับกระทรวงมหาดไทยเพื่อหาสาเหตุของการลงทะเบียนไม่สำเร็จ เช่น เลขที่บัตรประชาชนไม่ถูกต้อง, ชื่อ-นามสกุลไม่ถูกต้อง, วัน-เดือน-ปีเกิดไม่ถูกต้อง เป็นต้น
โดยขณะนี้ กระทรวงการคลังอยู่ระหว่างพิจารณาหาช่องทางการเยียวยาที่เหมาะสม และยืนยันว่ารัฐบาลจะดำเนินการช่วยเหลือทุกคนไม่ให้ตกหล่น เพราะชื่อโครงการ “เราไม่ทิ้งกัน” ดังนั้นจะดูแลทุกคนอย่างดีไม่ให้มีตกหล่นแน่นอน
อย่างไรก็ดี ขณะนี้เจ้าหน้าที่ที่เกี่ยวข้องทั้งหมด ทีมผู้พิทักษ์สิทธิได้เร่งลงพื้นที่ทำงานทุกวัน เพื่อให้ประชาชนที่ผ่านเกณฑ์ได้รับเงินเยียวยา 5,000 บาท โดยคาดว่าจะสามารถดำเนินการทุกขั้นตอนของโครงการเราไม่ทิ้งกันได้เรียบร้อย 98-99% ภายในวันที่ 17 พ.ค.63